49. schôdza NR SR - 9.deň - A. dopoludnia
Dátum: 2026-04-27
Poslanec: Gažovičová, Tina 
Druh vystúpenia: Vystúpenie v rozprave

Dobrý deň, kolegovia, kolegyne, ďakujem za slovo. Sme tu uprostred rozpravy, kde je koalícia konkrétne, prepáčte, prepáčte, pani poslankyňa. Vidím, že ste si doniesli tie spomenuté hárky. Vysvetlite nám, na čo budú použité. Teraz som predseda. Do rokovacej sály je podľa § 32 ods. 4 zakázané vnášať materiály propagujúce politickú stranu. Mám za to, že petičné hárky vašej politickej strany sú materiálom propagujúcim politickú stranu PS a nesmú byť použité v pléne. Vy ste, vy ste, vy ste dostatočne označili tento materiál už vo verejnosti, že je to váš politický materiál, je to vaša politická aktivita. Ak to spomeniete vo vystúpení, ja s tým nemám žiaden problém, ale akonáhle budete chcieť tieto hárky použiť, musím pozastaviť vaše vystúpenie. A pravdepodobne dôjde k zvolaniu poslaneckého grémia po dohode dvoch poslaneckých klubov. Takže máte priestor sa sama rozhodnúť. Nech sa páči, pokračujte vo vystúpení. Pán predsedajúci, nijako som nenarušila rokovací poriadok. Ešte sa dostanem k mojej rozprave k rokovaciemu poriadku, ale nijako som ho nenarušila. Mám tu podklady, z ktorých budem čítať, ktoré nie sú žiadnou politickou reklamou. To najviac, čo na mne nasvedčuje nejakú politickú reklamu, ak chcete, je, že mám modré šaty, tak ma môžete vykázať za to, že mám šaty vo farbe loga PS. Ak si toto myslíte, že už aj toto má zakazovať rokovací poriadok. Dovolím si pokračovať. Keď bude potrebné, môžeme zvolať grémium. Koalícia, menovite podpredseda Gašpar, predkladá návrh na sťaženie voľby zo zahraničia. Pán podpredseda je veľmi háklivý na to, aby sme nehovorili o rušení voľby zo zahraničia, lebo sa nerušia voľby zo zahraničia. Ruší sa voľba poštou a sťažuje sa voľba zo zahraničia. A prečo sa to robí? Robí sa to preto, lebo má koalícia strach z hlasov pre Progresívne Slovensko a pre opozíciu a majú strach, že prehrajú ďalšie voľby. A môžeme to brať, ako to už odznelo od pána kolegu Grendela, že to môžeme brať ako dobrý signál. Avšak neberiem to ako dobrý signál, lebo som presvedčená, že je to zlý signál pre našu demokraciu ako takú. Dovolím si tu jeden citát, ktorý tu už odznel dneska, že teda nebudem urážať súdnosť poslucháčov a poviem, ako to je. Keď sme videli výsledky volieb, je to extrémne výhodné pre opozíciu. Toto je citát poslanca Micheľka, ktorý v relácii Rádio Slovensko jasne poukázal na to, že táto zmena je účelová. A pán podpredseda Gašpar by možno sa teraz ozval, že to je nejaký osobný názor niekoho za stranu SNS. On tu predsa predniesol už v piatok niekoľko vecných argumentov, tak ja sa dostanem k tým takzvane vecným argumentom, ale treba povedať, že aj v tej úvodnej reči, ktorá teda bola dosť dlhá, ťahala sa od piatku až do pondelka. Chvíľu, môžem sa aj k tomu dostať, prečo. Chvíľu prišli tie tzv. vecné argumenty, ku ktorým sa dostanem, a potom už prišli argumenty PS-kom, nazvem to. Odznelo tu v piatok v úvodnej reči k tomuto zákonu. Pán podpredseda Gašpar povedal, že keď sa spočítali tie hlasy zo zahraničia, tak podľa nich by PS-ko malo, tuším, 117 mandátov, ak sa nemýlim. Nie je to moja informácia, nemám ju overenú. Toto tu v piatok odznelo v úvodnej zdôvodňujúcej reči od podpredsedu Gašpara. Že teda keby sa brali iba tie voľby zo zahraničia, PS-ko by medzi nimi vraj malo 117 mandátov. A teda, a to už sa dostávame k tým nelogickým, logickým skratkám, ktorými tu opakovane pán podpredseda Gašpar argumentoval. Podľa neho z toho vyplýva, že PS-ko manipulovalo. Tak toto je naozaj, naozaj absurdné tvrdenie a hlavne je to urážajúce tých ľudí, ktorí idú k voľbám. A presne ako tu pekne argumentoval kolega Dostal v jeho reči za klub SaS, tak to si teraz budeme brať jednu obec a jedno mesto za druhým a budeme sa pozerať, nakoľko sa odchýlili od tých celonárodných výsledkov a budeme sa tu naťahovať, kde teda asi, kde manipuloval Smer, lebo tam mal Smer 80 % a kde manipulovalo PS-ko, lebo tam malo PS-ko 60 %, a kde manipulovala Republika? Dámy a páni, toto je absurdné. Ak došlo k nejakej manipulácii volieb, nech ten, kto má o tom informáciu, predloží dôkazy, nech ide za orgánmi činnými v trestnom konaní a nech poukáže na to, že došlo k nejakému volebnému podvodu. Tuto dochádza zatiaľ jedine tak k strachu a k paranoji. A to je dôvod, prečo predkladáte tento návrh. Paranoja z toho, že v zahraničí viacej ľudí volí PS. A to je to nebezpečné na tom. To je to uvažovanie, ktoré okliešťuje našu demokraciu. Že vám sa nepáčia výsledky volieb v nejakom určitom segmente voličov, tak idete účelovo meniť pravidlá. A to je ten najväčší problém. Dostanem sa teda k údajným dôvodom. Údajné dôvody, prečo toto treba predložiť, je nejaký údajný podvod alebo údajná manipulácia, ku ktorému ale nebol predložený žiaden, žiaden dôkaz. Počuli sme rôzne konšpirácie. Kto s kým sa pozná, aké občianske združenie, aká kampaň, nevieme čo. Nič z toho nesúviselo s voľbou zo zahraničia. A to je to smutné, že tvrdíte, tvárite sa pri tomto zákone, že chcete predchádzať nejakým podvodom. Ale vás tie podvody trápia iba vtedy, iba vtedy, keď nejakým spôsobom vám môžu ublížiť. A tu sa dostaneme aj k tomu rokovaciemu poriadku. Ja teda budem milerada, ja budem prvá, ktorá bude rada, keď sa tu bude prísne dodržiavať rokovací poriadok. Keď sa prestane meniť zákony prílepkami, keď sa tu prestane zneužívať skrátené legislatívne konanie, to sú tie kľúčové, najkľúčovejšie časti rokovacieho poriadku, pretože, ako tu často zdôrazňujem, sme zákonodarný orgán, naša prvotná povinnosť je legislatívna, zákonodarná a to je to najdôležitejšie, čo by sme mali v tom rokovacom poriadku dodržiavať. A na to zvysoka kašlete, s prepáčením. Ale potom vás trápia nejaké V poriadku, pretože, ako tu často zdôrazňujem, sme zákonodarný orgán. Naša prvotná povinnosť je legislatívna, je legislatívna, zákonodarná a to je to najdôležitejšie, čo by sme mali v tom rokovacom poriadku dodržiavať. A na to zvysoka kašlete, s prepáčením. Ale potom vás trápia nejaké papiere na stole. A presne rovnako pristupujete aj k tej voľbe poštou. Vás netrápi, že ako skutočne sa napĺňa volebné právo a kto ho napĺňa. Vás trápi iba to, že v tých voľbách vyhralo PS v tom segmente voličov zo zahraničia. To je to, čo vás trápi a to je ten skutočný dôvod pre túto zmenu. Čo teda idete urobiť v tejto časti zákona? Idete zrušiť voľbu poštou a idete tým pádom sťažiť voľbu zo zahraničia. A veľa sa tu hovorilo o tom, že veď budú rovnaké pravidlá a veď môžu všetci prísť na zastupiteľský úrad. No tak touto logikou by ste mohli úplne zrušiť voľbu poštou. Veď všetci môžu prísť na Slovensko. Teoreticky môžu. Ale v praxi nie všetci tú možnosť majú. Pre mnohých ľudí žijúcich v zahraničí je nesmierne ťažké vycestovať z toho miesta, kde žijú. A tých dôvodov môže byť mnoho. Môžu to byť priame finančné dôvody. A počula som tu, že pán Stuška, keď bol 18-ročný študent, si mohol dovoliť cestovať po celom USA. No úžasné, gratulujem. Ale veľa ľudí, ktorí žijú v zahraničí, nemá tie peniaze na to, aby vycestovali na najbližší zastupiteľský úrad. Mnoho tých ľudí nemá takú rodinnú situáciu. Ja som napríklad volila poštou v 2016, keď som žila v Nemecku s manželom, ktorý prakticky nonstop pracoval, a dvoma malými deťmi. Kebyže žijem v nejakej okresovej časti Nemecka, už len to vycestovanie na ten zastupiteľský úrad napríklad do Berlína by pre mňa ako matku s dvoma malými deťmi bolo nesmierne zložité. Preto som sa rozhodla voliť poštou a áno, podstúpila som to riziko, že som poslala tú obálku, ja neviem, 2 týždne vopred a áno, mohla som čakať, že možno sa ešte niečo udeje tie dva týždne, čo mi nejak zásadne zmení názor. Ale nie, stálo mi to za to. A tu sa dostávame k ďalšiemu problému tohto celého. Vy sa tvárite, že idete tým ľuďom nejako pomáhať v naplnení ich rovného demokratického práva. Zrazu ste si po 20 rokoch, čo to máme v zákone, všimli, že vraj je to v rozpore s ústavou a niekomu sa porušujú práva. No pýtali ste sa tých ľudí? Prečo tento zákon ide ako poslanecký návrh? A ja viem, že tu sme si tak zvykli, že sme vôbec radi, keď zákon má dve čítania. No nie, dámy a páni, zásadné zmeny legislatívy má predkladať ministerstvo, má to ísť cez medzirezortné pripomienkové konanie a ľudia majú mať možnosť sa vyjadriť a priniesť svoje pripomienky. A mimochodom, to je jeden z dôvodov, prečo sme spustili petíciu, aby sme aspoň ako-tak dali ľuďom priestor sa vyjadriť. Veď vy ste žiadnu verejnú diskusiu k tomuto neumožnili. Prečo tento zákon nepredložil Matúš Šutaj Eštok do medzirezortného pripomienkového konania, aby sa všetky kraj… Ako sa volajú tie organizácie krajanov v zahraničí, ľudí zo Slovenska, ktorí žijú mimo územia Slovenska, aby sa oni mohli vyjadriť. Veď si mal odsediť tie rozporové konania. Veď si mal vypočuť, čo tieto organizácie krajanov k tomu chcú povedať. Nie. Vykašľali ste sa na ľudí, vykašľali ste sa na pripomienkovanie. Priniesol to tu Tibor Kašpar ako poslanecký návrh a potom sa hneváte, že my sme spustili petíciu, ktorú nám podpísalo takmer 100 000 ľudí a vyjadrili sa, že sú proti tomu. Lebo my tu v podstate nahrádzame tú prácu, ktorú ste mali urobiť vy, milá koalícia a milá vláda, lebo toto malo ísť cez medzirezortné pripomienkové konanie. Lebo ja som hlboko presvedčená, že väčšinu ľudí v zahraničí netrápi to, že ako putovali ich obálky, lebo keby ich to trápilo, tak, ako hovoríte, mohli pricestovať. Keby vás naozaj trápilo, že niekomu môže vadiť voliť poštou, tak ste mohli zvážiť otvoriť obe možnosti, tak nech je to aj na zastupiteľských úradoch, aj poštou. Alebo by sme sa konečne mohli dostať do nejakého rozumného 21. storočia a mať voľbu online. Ako niektoré európske krajiny už majú. Lenže toto všetko sú zástupné výhovorky od vás, keď tvrdíte, že vám ide o tých ľudí. Nie. Vám ide a vám vadí, že veľa z tých ľudí volilo opozíciu a preto im to chcete sťažiť. Zrušili ste zastupiteľské úrady v Dánsku a v Nórsku. My máme, ja som aj našla, že vraj 1 400 študentov slovenských žije v Dánsku. Ďalší v Nórsku, ďalej tam žijú rodiny. Oni nebudú všetci mať možnosť cestovať do Štokholmu. A presne týmto ľuďom, a to sú tí ľudia, ktorí nám aj podpísali petíciu, nejaká Alžbeta zo Soeborgu z Dánska. To sú tí ľudia, ktorým to reálne sťažíte, pretože možno nebude mať tie peniaze na to, aby vycestovala do Švédska. A môžeme si tu vymieňať osobné príhody, že niekoho švagor alebo kto to bol, vždy raz za štyri roky pricestoval na to Slovensko. No aj niektorí nie. Ja mám kamarátku na Novom Zélande, ktorá naozaj určite vyše roka, ak nie viac, šetrí na cestu na Slovensko. A viete, kedy prišla? Keď jej ochorel otec. A keď jej zomrel otec. Vtedy pricestovala, na to si našetrila. Nemyslím si, že by si mala šetriť ešte aj na to, aby mohla voliť. A dostanem sa ešte k jednému bodu, ktorý je podľa mňa veľmi dôležitý a zatiaľ tu odznieva pomerne málo. Argumentovalo sa to všetkými možnými inými krajinami v Európskej únii. Niektorí to majú tak, niektorí onak, ja neviem. Ale viem. Viem, že Slovensko čelí masívnemu odlivu ľudí do zahraničia. Už len medzi mladými. My máme takéto smutné prvenstvo v Európskej únii, že každý piaty maturant alebo maturantka odíde študovať do zahraničia. A väčšina z nich sa nikdy nevráti. Ostanú žiť tam. A my potrebujeme, my potrebujeme s týmito ľuďmi udržiavať kontakt. My by sme ako krajina mali urobiť všetko preto, aby sme ich dotiahli späť, aby sme udržiavali ich záujem o Slovensko, aby sme, neviem, mali letné tábory pre ich deti, aby nezabudli po slovensky, aby sme mali nejaké profesijné skupiny, kde ich vieme zapojiť, kde vieme budovať partnerstvá s ich odbornosťou. My by sme sa mali proaktívne usilovať udržiavať kontakt s týmito ľuďmi. Pretože tí ľudia nám tu na Slovensku chýbajú. A chýbajú v každej jednej obci a v každom jednom meste. A to nie je len… A toto je možno také upozornenie pre vás, že týmto nenaštvete len všetkých tých ľudí, ktorí reálne žijú v zahraničí, ale všetkých rodinných príslušníkov, všetkých tých, ktorí si uvedomujú, že teraz je, neviem, ich syn študent, ktorý má tri brigády, aby si uživil svoje štúdium v Dánsku, tak minie svoje peniaze na to, aby vycestoval na zastupiteľstvo do Švédska. Namiesto toho, aby si odvolil poštou a cez prázdniny prišiel na Slovensko. My by sme mali urobiť všetko preto, aby sme s týmito ľuďmi udržali kontakt, práve preto, lebo Slovensko je krajina exodu. Slovensko je krajina, kde nám ľudia masívne odchádzajú a chýbajú tu. Chýbajú tu tí študenti, ktorí si často založia rodiny vonku a ich starí rodičia zostanú sami niekde v hociktorom regióne Slovenska a vidia svoje vnúčatá iba cez WhatsApp. Chýbajú nám tie rodiny, chýbajú tie ženy opatrovateľky, chýbajú tí muži z Oravy, ktorí niekde vonku pracujú. My by sme mali mať čo najväčší záujem udržiavať kontakt s týmito ľuďmi, dať im najavo, že nám na nich záleží a chceme, aby im záležalo na Slovensku. A viete čo, dámy a páni, týmto to nedosiahnete. Týmto ich akurát tak naštvete. Týmto ich možno niektorých donútite prísť na zastupiteľský úrad a prídu tam so zaťatými zubami, že toto som si radšej mohol vybaviť na pošte a predpokladám, že vám to nehodia. A potom sa nečudujte, že vás Slováci v zahraničí nevolia. Lebo my v Progresívnom Slovensku, okrem iného, veľmi cielene aj pred voľbami a otvorene sme hovorili Slovákom a Slovenkám v zahraničí: „Nám na vás záleží.“ Mnohí sme tiež žili v zahraničí. Vrátili sme sa. Vychovávame deti na Slovensku. Sme tu doma, chceme, aby sa iní ľudia sem vrátili. A bolo to transparentné a nájdete to v našom vyúčtovaní a mali sme diskusie mimo Slovenska a cielene sme im hovorili a ďalej im hovoríme: Nám na vás záleží. Záleží nám na ľuďoch, ktorí žijú na Slovensku, a záleží nám na Slovákoch a Slovenkách, ktorí aktuálne žijú v zahraničí. A chceme, aby sa zaujímali o Slovensko a budeme radi, keď nám dajú svoj hlas. Ale určite, určite tým nezasahujeme do pravidiel volieb. Vy zasahujete do pravidiel volieb. Vy ich idete účelovo meniť tak, aby ste sťažili volebné právo ľuďom v zahraničí, lebo sa bojíte toho, že vás nebudú voliť. A to je to. To je to nepekné, to je to nechutné, to je to, čo kriví našu demokraciu. Že nerobíte tie zákony s najlepším možným úmyslom, nerobíte ich participatívne, neprizývate ľudí do pripomienkových konaní, prinesiete tu poslanecký návrh bez verejnej diskusie, nepriznáte v dôvodovej správe, čo je skutočný dôvod. Potom si tu niečo vymyslíte. A potom to má taký dopad, aký bude mať. A ja som presvedčená, že dopad tohto, dopad tohto bude, že ešte menej Slovákov a Sloveniek, nielen v zahraničí, ale aj tých doma, budú mať chuť vás voliť. Ďakujem.